Kozí príbeh – Povesti starej Prahy

Kozí príbeh – Povesti starej Prahy je český počítačom animovaný film vytvorený pomocou 3D animácie. Je to prvý celovečerný film tohto druhu, vytvorený kompletne vo strednej a východnej Európe. Režíroval ho Jan Tománek. Nie je vhodný pre deti do 15 rokov.

Film vznikal päť rokov a oproti zahraničným filmom veľkých zahraničných štúdií na ňom pracovalo iba okolo desiatich animátorov a 3D grafikov.Miroslava Spáčilová, MF DNES, Kozí příběh očima Mirky Spáčilové: Animaci už umíme, lépe než příběh – iDnes.cz , 12. októbra 2008 9:20 Rozpočet filmu bol 1,5 milióna USD, čo je zanedbateľná suma v porovnaní s filmami typu Shrek (rozpočet: 60 miliónov USD), s ktorým bol často porovnávaný.

Po premiére v roku 2008 sa stal film svojou návštevnosťou 350 000 divákov najúspešnejším českým animovaným filmom.

Film získal rad zahraničných cien a v roku 2008 bol nominovaný na Českého leva, za najlepší výtvarný počin. V roku 2009 novinári filmu udelili výročnú cenu Febiofestu Kristián – za najlepší animovaný film.

V roku 2012 bolo natočené voľné pokračovanie – Kozí příběh se sýrem. V roku 2015 sa tvorcovia rozhodli umiestniť film na YouTube, kde je k dispozícii v mnohých jazykových mutáciách (anglicky, španielsky, portugalsky, rusky, nemecky, hindsky).

 Príbeh 
Dej sa odohráva za doby vlády Karola IV., keď sa v Prahe stavia Karlov most a vzniká unikátny Pražský orloj. Do hlavného mesta prichádza z vidieka prostý Kuba so svojou Kozou a vezú náklad vajec, ako surovinu pre stavbu Karlovho mosta. Spolu s nimi prichádza do Prahy aj chudobný študent Matěj na učenie k Majstrovi Hanušovi.

Kuba s Kozou zostávajú v Prahe pri stavbe mosta. Tu Kuba prvýkrát uvidí Macu a hneď sa do nej zamiluje. Máca je mestská dievča kyprých tvarov, ktorá dodáva na stavbu mosta kované klince. Keď Kuba zapríčiní pád lešenia na jednej strane mosta, pretože z podporného trámu vyrezával sošku Macy, je robotníkmi vyhnaný aj so svojou Kozou. Oboch sa ich ujíma samotný Majster Hanuš, ktorý hľadá dobrého rezbára pre sochy Orloja a zaujme ho Kubove umenie vyrezávať z dreva.

U majstra Hanuša študuje aj chudobný Matěj, ktorý je pre svoju chudobu terčom posmechu ostatných študentov. Získal od svojho učiteľa dôveru a dohliada na plány Staromestského orloja. Pretože Matěj nemá kde spať, nachádza v Prahe, v tej dobe už opustený, Faustův dom. Vďaka neustálemu posmechu spolužiakov podlieha lákadlám a zoberie vo Faustovom dome strieborný toliar, aby mohol zapadnúť medzi ostatných rovesníkov. Tí ho však podvedú a v nestráženej chvíli poničia plány Orloja. Nič netušiaci Matěj plány odovzdá späť majstrovi Hanušovi.

Veľké je prekvapenie Majstra Hanuša, keď pražskí mocipáni objavia poničené plány a žiadajú potrestanie vinníka. Matěj je uvrhnutý na jeden deň na pranier a pretože nevie, čím sa previnil, rozhodne sa Hanušovi pomstiť. Keď majster Hanuš a Kuba orloj dokončia nezožne žiadnu úctu ani uznanie. Majstrovi Hanušovi Japonci ponúknu, aby postavil taký orloj aj u nich. Svedkom tejto diskusie je Matěj, ktorý medzitým upísal svoju dušu diablovi a napíše list pražským radným. Tí poverili kata Mydlářa, aby Hanuša oslepil.

Hanuš sa chce za túto „vďaku“ pomstiť a povestným siahnutím do stroja orloj zastaví. Kuba, ako jeho pomocník, je poverený, aby orloj opravil pod hrozbou popravenia Macy ak to nestihne včas. Kuba orloj sprevádzkuje na poslednú chvíľu, ale už nestihne dobehnúť na popravisko. Neskôr sa ukazuje, že Koza sa vymenila s Macou a bola obesená miesto nej. Vzápätí však Koza zo šibenice spadne a ukáže sa, že celý čas mala v krku železnú trubičku, takže sa neobesila.

 Postavy 
 Kuba 
Kuba je vidiecky, dobromyseľný mladík. Tvorí nerozlučnú dvojicu so svojou Kozou. Z Prahy je od príchodu, na rozdiel od Kozy, nadšený a zvlášť, keď sa zoznámi s Macou. Vie vyrezávať z dreva a vďaka tejto schopnosti sa dostane k Majstrovi Hanušovi ako pomocník s výzdobou Orloja.

 Koza 
Koza je po smrti Kubovej matky jeho jediná kamarátka. Z Prahy nie je zase tak nadšená a radšej by sa so svojím vozíkom otočila naspäť k domovu. Žiarli na Macu, ktorú Kuba miluje a nemôže na ňu prestať myslieť a zožratím plánov orloja napomôže k poprave Macy. Koza sa však nakoniec obetuje a nechá sa takmer obesiť miesto Macy.

 Majster Hanuš 
Učenec, ktorý je poverený zostrojením Staromestského orloja. Veľmi pokojný starší pán nachádza v Kubovi umelca, ktorého potrebuje pre výzdobu svojho diela. Je oslepený katom, aby nemohol postaviť podobný orloj inde vo svete. Predlohou pre postavu bol skutočný Majster Hanuš, ktorý podľa Jiráskových Povestí českých postavil Pražský Orloj.

 Matěj 
Rovnako ako Kuba prichádza z vidieka študovať do Prahy. Je veľmi chudobný a preto sa stáva terčom posmechu ostatných študentov. Vďaka tomu neskôr upisuje svoju dušu diablovi vo Faustovom dome.

 Máca 
Máca je pražská baba, ktorá dodáva na stavbu Karlovho mosta kované klince. Počas väčšej časti filmu je tajomstvom ako tieto klince získava. Posluhuje tiež u Majstra Hanuša, kde sa opäť stretáva s Kubom, do ktorého sa zamiluje.

 Chlupáč 
Chlupáč je záhadná postava pohybujúca sa po Prahe ako doplnok deja. Ide o chlpatú guľu, ktorá má ľudské nohy a neuveriteľne dlhý jazyk.

 Obsadenie 
 Jiří Lábus  Koza  Matěj Hádek  Kuba  Mahulena Bočanová  Máca  Michal Dlouhý  Matěj  Petr Pelzer  majster Hanuš  Jan Přeučil  purkmistr  Viktor Preiss  konšel  Miroslav Táborský  kňaz Ignác  Karel Heřmánek  Diabol / predák  Petr Nárožný  žobrák  Dalimil Klapka  žobrák  pavel Rímský  žobrák  Ota Jirák  Krčmár, Chlupáč  Filip Jevič študent  Justin Svoboda  študent 

 Referencie 

 Externé odkazy 
 Oficiálné stránky filmu Kozí příběh – pověsti staré Prahy
 Kozí příběh celý film na YouTube

Kategória:Detské filmy a seriály
Kategória:Kreslené filmy
Kategória:Filmy z 2008
Kategória:České filmy
Kategória:Filmy podľa názvu